text: Politihunde opsporede indbrudstyve
  04 april 2013 kl. 09.23
  Syd- og Sønderjyllands Politi har fået varetægtsfængslet to indbrudstyve, der sættes i forbindelse med en række indbrud i og omkring Aabenraa.
  Tyvene blev anholdt i lørdags.
  Politiet oplyser, at en ældre kvinde i et villakvarter i Aabenraa ringede til alarmcentralen lørdag morgen fra sit soveværelse, hvor hun havde lukket sig inde. Hun kunne høre, at der var fremmede i huset.
  Tyvene stak af, da politiet kom. Først til fods og senere, viste det sig, på en stjålet cykel.
  To politihunde, Otto og Arthos, blev sat ind i jagten på indbrudstyvene, og de fik fært af sporet.
  Hundene forfulgte sporet i isnende kulde og mørke, ad stier, åbne marker, gennem flere vandløb, ad skovveje, cykelstier, villakvarterer og landeveje rundt i Aabenraas omegn.
  De to hunde skiftedes til at tage føring og samtidig fik førerne dirigeret en patruljevogn frem i den retning, mændene cyklede.
  Efter to timer og 10 kilometer sluttede jagten på Haderslevvej, hvor to litauiske mænd på 22 og 28 år blev anholdt, da de dukkede frem af mørket lige foran patruljevognen.
  Undervejs havde tyvene blandt andet smidt deres forklædning, men også den fandt hundene.
  
  Hundene
  Ottos fører, Keld Dueholm Poulsen, fortæller, at Otto endda politimæssigt set er ret ny. Hunden er kun to år. Alligevel lykkedes det den også for to uger siden at fange en biltyv. To mænd havde stjålet en bil og var kørt galt i den. De gemte sig i en nærliggende landsby.
  Arthos derimod er en erfaren hund på otte år, som er kvalificeret som gruppe 1 hund, det vil sige i den bedste klasse.
  - Jeg regner da med, at der er nogle gode år tilbage i ham endnu, siger hundefører Hans Ejnar Jensen.
  Arthos har efterhånden opsporet og fanget så mange kriminelle, at hans fører ikke har tal på dem.
  
  Mød de to hunde i TV SYD Nyheder kl. 19.30.
  